ਮਾਲਵਿਕਾ ਬੰਸੋੜ
ਮਾਲਵਿਕਾ ਬੰਸੋੜ (ਜਨਮ 15 ਸਤੰਬਰ 2001) ਇੱਕ ਭਾਰਤੀ ਬੈਡਮਿੰਟਨ ਖਿਡਾਰਨ ਹੈ। ਉਸ ਨੇ ਕਈ ਕੌਮਾਂਤਰੀ ਖਿਤਾਬ ਜਿੱਤੇ ਹਨ ਜਿਵੇਂ ਕਿ ਮਾਲਦੀਵ ਕੌਮਾਂਤਰੀ ਫਿਊਚਰ ਸੀਰੀਜ਼ ਬੈਡਮਿੰਟਨ ਟੂਰਨਾਮੈਂਟ ਅਤੇ 2019 ਵਿੱਚ ਨੇਪਾਲ ਵਿੱਚ ਹੋਈ ਅੰਨਪੂਰਨਾ ਪੋਸਟ ਕੌਮਾਂਤਰੀ ਸੀਰੀਜ਼। ਬੰਸੋੜ ਨੇ ਜੂਨੀਅਰ ਅਤੇ ਸੀਨੀਅਰ ਵਰਗ ਵਿੱਚ ਰਾਸ਼ਟਰ ਪੱਧਰ ਮੁਕਾਬਲਿਆਂ ਵਿੱਚ ਕਈ ਸੋਨ ਤਗਮੇ  ਜਿੱਤੇ।

ਨਿੱਜੀ ਜ਼ਿੰਦਗੀ ਤੇ ਪਿਛੋਕੜ 
ਬੰਸੋੜ ਦਾ ਜਨਮ ਮਹਾਰਾਸ਼ਟਰ ਦੇ ਨਾਗਪੁਰ ਜ਼ਿਲ੍ਹੇ ਵਿੱਚ ਹੋਇਆ। ਉਸ ਨੇ ਅੱਠ ਸਾਲ ਦੀ ਉਮਰ ਵਿੱਚ ਬੈਡਮਿੰਟਨ ਖੇਡਣਾ ਸ਼ੁਰੂ ਕੀਤਾ।

ਕਰੀਅਰ 
ਉਸ ਨੇ ਰਾਜ ਪੱਧਰ ਦੀ ਅੰਡਰ-13 ਚੈਂਪੀਅਨਸ਼ਿਪ ਅਤੇ ਅੰਡਰ-19 ਚੈਂਪੀਅਨਸ਼ਿਪ ਜਿੱਤੀਆਂ ਹਾਲਾਂਕਿ 2018 ਵਿੱਚ ਉਹ ਏਸ਼ੀਆਈ ਜੂਨੀਅਰ ਚੈਂਪੀਅਨਸ਼ਿਪ ਵਿੱਚ ਆਪਣੀ ਜਗ੍ਹਾ ਨਾ ਬਣਾ ਸਕੀ, ਪਰ ਇਸ ਤੋਂ ਬਾਅਦ ਉਸ ਨੇ ਕੈਨੇਡਾ ਵਿੱਚ ਵਿਸ਼ਵ ਜੂਨੀਅਰ ਚੈਂਪੀਅਨਸ਼ਿਪ ਵਿੱਚ ਭਾਰਤ ਦੀ ਨੁਮਾਇੰਦਗੀ ਕਰਨ ਲਈ ਲਗਾਤਾਰ ਦੋ ਟੂਰਨਾਮੈਂਟ ਜਿੱਤੇ।  ਦਸੰਬਰ 2018 ਵਿੱਚ ਕਾਠਮੰਡੂ, ਨੇਪਾਲ ਵਿਖੇ ਦੱਖਣੀ ਏਸ਼ੀਆਈ ਖੇਤਰੀ ਅੰਡਰ-21 ਉਮਰ ਵਰਗ ਚੈਂਪੀਅਨਸ਼ਿਪ ਵਿੱਚ ਉਹ ਵਿਅਕਤੀਗਤ ਅਤੇ ਟੀਮ, ਦੋਵੇਂ ਤਰ੍ਹਾਂ ਦੇ ਮੁਕਾਬਲਿਆਂ ਵਿੱਚ ਜੇਤੂ ਰਹੀ। 2019 ਵਿੱਚ ਬੰਸੋੜ ਨੇ ਆਲ ਇੰਡੀਆ ਸੀਨੀਅਰ ਰੈਂਕਿੰਗ  ਅਤੇ ਆਲ ਇੰਡੀਆ ਜੂਨੀਅਰ ਰੈਂਕਿੰਗ ਟੂਰਨਾਮੈਂਟ ਜਿੱਤਿਆ।  ਉਸੇ ਸਾਲ ਉਸ ਨੇ ਬੁਲਗੇਰੀਅਨ ਜੂਨੀਅਰ ਅੰਤਰਰਾਰਸ਼ਟਰੀ ਚੈਂਪੀਅਨਸ਼ਿਪ ਵਿੱਚ ਕਾਂਸੀ ਦਾ ਤਗਮਾ ਵੀ ਜਿੱਤਿਆ। 

ਖੱਬੇ ਹੱਥ ਦੀ ਇਹ ਖਿਡਾਰਨ ਓਲੰਪਿਕ ਦੀ ਦੋ ਵਾਰ ਅਤੇ ਪੰਜ ਵਾਰ ਵਿਸ਼ਵ ਜੇਤੂ ਚੀਨ ਦੀ ਲਿਨ ਡਾਨ ਨੂੰ ਬੰਸੋੜ ਆਪਣੀ ਪ੍ਰੇਰਣਾ ਮੰਨਦੀ ਹੈ।

ਸੀਨੀਅਰ ਵਰਗ ਵਿੱਚ ਅੰਤਰਰਾਰਸ਼ਟਰੀ ਕਰੀਅਰ ਦੀ ਸ਼ੁਰੂਆਤ 
ਇਸ ਨੇ ਸਤੰਬਰ 2019 ਵਿੱਚ ਮਾਲਦੀਵ ਅੰਤਰਰਾਸ਼ਟਰੀ ਫਿਊਚਰ ਸੀਰੀਜ਼ ਬੈਡਮਿੰਟਨ ਟੂਰਨਾਮੈਂਟ ਜਿੱਤ ਕੇ ਆਪਣੇ ਅੰਤਰਰਾਸ਼ਟਰੀ ਕਰੀਅਰ ਦੀ ਸ਼ੁਰੂਆਤ ਕੀਤੀ। ਇੱਕ ਹਫ਼ਤੇ ਬਾਅਦ ਉਸ ਨੇ ਨੇਪਾਲ ਵਿੱਚ ਹੋਈ ਅੰਨਪੂਰਨਾ ਪੋਸਟ ਅੰਤਰਰਾਸ਼ਟਰੀ ਸੀਰੀਜ਼ ਜਿੱਤੀ।  ਬਾਅਦ ਵਿੱਚ ਉਸ ਨੇ ਅਕਤੂਬਰ 2019 ਵਿੱਚ ਬਹਿਰੀਨ ਕੌਮਾਂਤਰੀ ਸੀਰੀਜ਼ ਵਿੱਚ ਕਾਂਸੀ ਦੇ ਤਗਮੇ  ‘ਤੇ ਆਪਣਾ ਕਬਜ਼ਾ ਕੀਤਾ। ਉਹ ਇੰਡੀਆ ਅੰਤਰਰਾਸ਼ਟਰੀ ਚੈਲੇਂਜ ਦੇ ਕੁਆਟਰਫਾਈਨਲ ਤੱਕ ਵੀ ਪਹੁੰਚੀ। ਇਨ੍ਹਾਂ ਚਾਰ ਕੌਮਾਂਤਰੀ ਮੁਕਾਬਲਿਆਂ ਵਿੱਚ ਆਪਣੇ ਸ਼ਾਨਦਾਰ ਪ੍ਰਦਰਸ਼ਨ ਕਰਕੇ ਸਿਰਫ਼ ਦੋ ਮਹੀਨਿਆਂ ਵਿੱਚ ਉਹ ਵਿਸ਼ਵ ਦੇ ਚੋਟੀ ਦੇ 200 ਖਿਡਾਰੀਆਂ ਦੀ ਸੂਚੀ ਵਿੱਚ ਆਪਣੀ ਥਾਂ ਬਣਾਉਣ ਵਿੱਚ ਸਫ਼ਲ ਹੋਈ।  ਇਸ ਵੇਲੇ ਵਿਸ਼ਵ ਵਿੱਚ ਉਸ ਦਾ ਸਥਾਨ 162ਵਾਂ ਹੈ।

ਸਨਮਾਨ ਤੇ ਇਨਾਮ 
ਬੰਸੋੜ ਨੇ ਬਹੁਤ ਸਾਰੇ ਇਨਾਮ ਜਿੱਤੇ ਜਿਵੇਂ ਕਿ ਮਹਾਰਾਸ਼ਟਰ ਦੀ ਇੱਕ ਸੰਸਥਾ ਵੱਲੋਂ ਦਿੱਤਾ ਜਾਣ ਵਾਲਾ ਨਾਗ ਭੂਸ਼ਣ ਸਨਮਾਨ, ਖੇਲੋ ਭਾਰਤ ਪ੍ਰਤਿਭਾ ਵਿਕਾਸ ਅਥਲੀਟ ਸਨਮਾਨ ਅਤੇ ਟਾਰਗੇਟ ਓਲੰਪਿਕ ਪੋਡੀਅਮ ਸਕੀਮ (ਟੀਓਪੀਐੱਸ) ਅਥਲੀਟ ਸਨਮਾਨ।

ਤਗਮੇ 
ਸੋਨਾ: 2019 ਮਾਲਦੀਵ ਕੌਮਾਂਤਰੀ ਫਿਊਚਰ ਸੀਰੀਜ਼ ਬੈਡਮਿੰਟਨ ਟੂਰਨਾਮੈਂਟ, ਮੇਲ

ਸੋਨਾ: 2019 ਅੰਨਪੂਰਨਾ ਪੋਸਟ ਕੌਮਾਂਤਰੀ ਸੀਰੀਜ਼, ਨੇਪਾਲ 

ਕਾਂਸੀ ਦਾ ਤਮਗਾ: 2019 ਬਹਿਰੀਨ ਕੌਮਾਂਤਰੀ ਸੀਰੀਜ਼

ਕਾਂਸੀ ਦਾ ਤਮਗਾ: 2019 ਬੁਲਗੇਰੀਅਨ ਜੂਨੀਅਰ ਅੰਤਰਰਾਰਸ਼ਟਰੀ ਚੈਂਪੀਅਨਸ਼ਿਪ

ਸੋਨਾ: 2018 ਕਾਠਮੰਡੂ, ਨੇਪਾਲ ਵਿਖੇ ਦੱਖਣੀ ਏਸ਼ੀਆਈ ਖੇਤਰੀ ਅੰਡਰ-21 ਉਮਰ ਵਰਗ ਚੈਂਪੀਅਨਸ਼ਿਪ (ਵਿਅਕਤੀਗਤ ਤੇ ਟੀਮ ਮੁਕਾਬਲੇ)

ਹਵਾਲੇ 

ਬੀਬੀਸੀ ਹੈਕਾਥਾਨ 2021 ਦੌਰਾਨ ਬਣਾਏ ਜਾਂ ਸੁਧਾਰੇ ਗਏ ਲੇਖ